CELEX: 62015CN0540
Language: et
Date: 2015-10-15 00:00:00
Title: Kohtuasi C-540/15: 15. oktoobril 2015 esitatud hagi – Euroopa Komisjon versus Kreeka Vabariik

11.1.2016   
            
            
               ET
            
            
               Euroopa Liidu Teataja
            
            
               C 7/9
            
         15. oktoobril 2015 esitatud hagi – Euroopa Komisjon versus Kreeka Vabariik
   (Kohtuasi C-540/15)
   (2016/C 007/15)
   Kohtumenetluse keel: kreeka
   
      Pooled
   
   
      Hageja: Euroopa Komisjon (esindajad: Maria Patakia, Muriel Heller ja Klara Talabér-Ritz)
   
      Kostja: Kreeka Vabariik
   
      Hageja nõuded
   
   
               —
            
            
               tuvastada, et kuna Kreeka Vabariik ei ole vastu võtnud õigus- ja haldusnorme, mis on vajalikud Euroopa Parlamendi ja nõukogu 25. oktoobri 2012. aasta direktiivi 2012/27/EL (1), milles käsitletakse energiatõhusust, muudetakse direktiive 2009/125/EÜ ja 2010/30/EL ning tunnistatakse kehtetuks direktiivid 2004/8/EÜ ja 2006/32/EÜ, täitmiseks või vähemalt ei ole neist normidest komisjonile teatanud, siis on ta rikkunud selle direktiivi artikli 28 lõikest 1 tulenevaid kohustusi;
            
         
               —
            
            
               mõista ELTL artikli 260 lõike 3 alusel Kreeka Vabariigilt välja karistusmakse 29 145,60 eurot päevas alates Euroopa Kohtu otsuse kuulutamisest;
            
         
               —
            
            
               mõista kohtukulud välja Kreeka Vabariigilt.
            
         
      Väited ja peamised argumendid
   
   
               1.
            
            
               Euroopa Parlamendi ja nõukogu 25. oktoobri 2012. aasta direktiiv 2012/27/EL käsitleb energiatõhusust, muudab direktiive 2009/125/EÜ ja 2010/30/EL ning tunnistab kehtetuks direktiivid 2004/8/EÜ ja 2006/32/EÜ (edaspidi „direktiiv”). Direktiivi artikli 1 kohaselt kehtestatakse selle direktiiviga ühine meetmete raamistik energiatõhususe edendamiseks Euroopa Liidus, et tagada liidu 2020. aasta energiatõhususe 20 % peaeesmärgi täitmine ja rajada teed edasisele energiatõhususe parandamisele pärast seda tähtaega. Direktiiviga kehtestatakse eeskirjad energiaturu tõkete kõrvaldamiseks ja selliste turutõrgete ületamiseks, mis takistavad tõhusat energia tarnimist ja kasutamist, ning sätestatakse soovituslike riiklike energiatõhususe eesmärkide seadmine aastaks 2020.
            
         
               2.
            
            
               Direktiivi 2012/27/EL artikli 28 alusel on liikmesriigid kohustatud jõustama direktiivi täitmiseks vajalikud õigus- ja haldusnormid 5. juuniks 2014 ning teatavate artiklis 28 viidatud kohustuste puhul viidatud sätetes osutatud kuupäevadeks, samuti on nad kohustatud komisjonile võetud meetmetest teatama. Teatamine, millele on viidatud ka ELTL artikli 260 lõikes 3, on Euroopa Liidu direktiivide liikmesriigi õigusesse ülevõtmise kohustuse, nagu ka lojaalse koostöö kohustuse lahutamatu osa.
            
         
               3.
            
            
               Komisjon viis läbi ELTL artikli 258 lõikes 2 sätestatud menetluse ja tõdes seepeale, et Kreeka Vabariik ei ole direktiivi asjassepuutuvate sätetega määratud tähtpäevadeks võtnud direktiivi 2012/27/EL täitmiseks vajalikke meetmeid ega ole seda teinud käesoleva ajani või vähemalt ei ole neist meetmetest teatanud. Komisjon otsustas esitada Kreeka Vabariigi suhtes hagi Euroopa Kohtule, et tuvastada liikmesriigi kohustuste rikkumine.
            
         
               4.
            
            
               Lisaks nõuab komisjon, tuginedes ELTL artikli 260 lõikele 3, et Euroopa Kohus määraks Kreeka Vabariigile karistusmakse. Vastavalt komisjoni ettepanekule toimub karistusmakse suuruse arvutamine kooskõlas kriteeriumide ja metoodikaga, mille komisjon on kindlaks määranud asjakohases 15. jaanuari 2011. aasta teatises.
            
         
      (1)  ELT L 315, lk 1.